**伊蘇－起源**（英文：**Ys ORIGIN**；日文：**イース・オリジン**(Īsu Orijin)），臺版又譯**伊蘇：始源**，中國大陸嘅山寨廠商又嗌**永遠的伊蘇Ⅷ**（2007～2012年）或**永遠的伊蘇·起源**（2012年～而家），係日本Falcom屬下嘅動作類遊戲，亦係Falcom公司拎咗《伊蘇Ⅵ》嘅引擎，重攞埋《伊蘇－菲爾加納誓約》PC版呢兩個遊戲結合而成嘅RPG類遊戲作品。家下喺Windows、XBOX One、PS4同PSV平台先至有得玩。

呢個遊戲最先發佈PC版。其中日文版喺2006年12月26號發佈，由Falcom代理；而簡體中文版喺2008年1月18號有得賣，由娛樂通代理；繁體中文版喺2008年1月28號有得賣，由英特衛代理；韓文版喺2007年6月12號有得賣，由FROG代理；而英文版喺2012年5月31號發售，由XSEED GAMES代理。另外，PS4版同PSV版分別喺2017年2月21號同埋2017年5月30號發佈；2018年4月11號重發佈埋佢嘅XBOX ONE版；2020年10月1號發佈埋任天堂Switch版。

遊戲系統
----

呢個遊戲主要由玩家控制角色，靠打怪獸升級嚟打波士，關卡一共有12關，淨得1條命限制。雖然可以通過打怪獸或揼石樽嚟加血，但係打波士唔得。界面方面，左下角係角色嘅血量條、裝備同能量條；雖然右上角有唔跌落設定，但淨限喺VeryEasy同Easy難度先至有。不過遊戲凈限一個玩家去玩。成個遊戲有三個唔同角色可以揀，其中鋼爪之男唔可以喺未打爆故事模式之前冇得揀。場景淨得10個，分別係蒼哭、水獄、咎火、默砂、瘴血同埋魔核呢六個領域同埋幻光之狹間、塔底同塔頂、拉多塔。關卡方面：

| 指定角色 | 關卡數 |
| --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| 優妮卡·托娃 | I B | D | B | I | I B D | I |  | H |  | B H M | H | H B M |
| 曉高·法特 | I B M | I | B | I | I B | I | D | B H | H | M | H | H B M |
| 多爾·法特 | I B | B | D I B M | I | D B | D | D H | D | H | B M | H | H B M S |
| 表註 | D——有回顧劇情　　B——有暴力傾向　　S——有波士連戰　　I——有介紹劇情H——有不安畫面　　M——有不雅語言　　　——蒼哭之領域　　　——水獄之領域　——咎火之領域　　　——默砂之領域　　　——瘴血之領域　　　——魔核之領域　——幻光之狹間　　　——塔頂 |

### 隱藏要素同難度嘅演變史

2006年12月26號，呢個遊戲嘅日文版正式開始發售，最初係1.0版，嗰時淨得Easy、Normal、Hard三個難度，而且打爆咗優妮卡同曉高先至有魔人多爾，而淨低嘅Time Attack模式要三位角色都打爆嗮機先至得。早期嗰版唔單止玩爆三位角色就冇嘢玩，相反每個場景嘅背景音樂淨播一次就冇。後嚟Windows Vista喺2007年1月30號出街大賣之後出現兼容性問題，2007年3月14號宣佈更新，同年月29號亦出咗對應嘅Vista版，嗰時更新到1.1版。喺1.1版修改咗好多內容，其中Time Attack模式修改到打爆優妮卡或曉高是但一位就有得解鎖；魔人多爾同1.0版一樣要打爆兩位主人公嘅劇情模式先至有；三位主人公打爆之後重多埋女神商舖同競技場模式兩樣，而且喺競技場同Time Attack兩個模式多咗位阿多爾玩；場景嘅背景音樂亦改成循環播放版；難度方面，喺故事模式多咗Very Easy同Nightmare兩個，而Time Attack模式淨多咗Nightmare一個；不過女神商店全解鎖要打爆嗮三位角色夾埋15個難度先至得。2012年10月6號因Windows 8出版嘅關係，官方亦喺2013年1月25號宣佈咗更新，同年3月22號亦出咗對應嘅Win8版。而Win8版淨多咗兩樣：就係多咗校窄闊屏顯示同屏幕黑邊補償問題，重將解鎖魔人多爾嘅權限降到打爆咗優妮卡或曉高是但一個先至有。而海外發佈嘅PS4同PSV版多咗成就功能，尤其係女神商店全解鎖呢樣，佢唔再限制喺「打爆嗮三位角色夾埋15個難度」嘅條件。

主角色
---

| 主要角色 | 介紹 |
| --- | --- |
| 日文 | 英文 | 粵譯 |
| ユニカ・トバ | Yunica Tovah | 優妮卡托娃 | 六神官嘅女，帶住粉紅花瓣，天生唔識用魔法，淨識揸斧頭做戰具。 |
| ユーゴ・ファクト | Hugo Fukt／Hugo Fact | 曉高法特 | 六神官嘅魔術師，成日用法特之眼做法術，有「天才魔導士」嘅稱呼。 |
| トール・ファクト | Thor Fukt／Thor Fact | 多爾法特 | 女神搜索隊敵對陣入面嘅謎團角色，有「鋼爪之男」嘅稱呼。 |

裝備同等級
-----

呢個遊戲嘅故事模式入面，每位角色最高淨畀練到60級，不過喺最終波士嘅應戰等級去到49～50級就可以打得。啲寶石、羅達之果同武具升級裝備、武器、防具、首飾、必備道具要打開喺半佬發現啲箱先至有。寶箱入面搵到嘅對應寶石分別係祖母綠（風）、黃玉（雷）同紅寶石（火）三樣，每個對應寶石最高淨強化到4級。最後一次餵寵物時重可以學到爆發技。

### 對應技能

#### 普通技

優妮卡

| 屬性 | 技能名 | 效果 | 特效 |
| --- | --- | --- | --- |
| 風 | 旋風之技 | 發出旋風嘅同時亦喐得兼有攻擊性。造到最大氣後發動攻擊時有比較犀利嘅攻擊性。 | 一般版：大圈旋風×1水手版：大圈旋風×1＋細圈旋風×4（成正方形） |
| 雷 | 金剛之技 | 發出帶有雷屬性嘅衝擊柱。造到最大氣後發動攻擊時有比較犀利嘅攻擊性。發動期間有段時間係格擋敵人攻擊。 | 一般版：（未造氣）雷衝擊柱×1，（已造氣）雷衝擊柱×4。Ex版：（未造氣）雷衝擊柱×4，（已造氣）雷衝擊柱×6。 |
| 火 | 紅蓮之技 | 喺劍前邊射火焰出去。造到最大氣後發動攻擊時有比較犀利嘅攻擊性。 | 樣似火鳳凰，未造氣時發動後，個樣比較細；造氣後發動後，個樣比較大。不過攻擊速度比較慢，攻擊力：未造氣＝已造氣×1.1。 |

曉高

| 屬性 | 技能名 | 效果 | 特效 |
| --- | --- | --- | --- |
| 風 | 結界之技 | 擘開風屬性結界，可以格擋1次敵人攻擊。造到最大氣後可以發動重犀利啲嘅結界，可以格擋2次敵人攻擊。不過唔理有冇造氣，7秒後結界識自動消失。 |  |
| 雷 | 爆雷之技 | 發動有比較大爆炸力嘅炸彈魔法波。造到最大氣後發動攻擊時有比較犀利嘅攻擊性。 | 未造氣時放出炸彈兼爆炸後，爆裂色屬紫紅到黃白之間；造氣後放出炸彈兼爆炸後，除咗開着爆發技之外，其它爆裂色屬黑藍到紫白之間，爆裂範圍比較大。 |
| 火 | 火輪之技 | 用火焰環繞法特眼嚟轉。攞咗高啲等級嘅寶石後，造到最大氣後重識發動噴火技。 | 一般版：（未造氣）火焰眼×2，（已造氣）火焰眼×4。Ex版：（未造氣）火焰眼×4，（已造氣）火焰眼×8。 |

多爾

| 屬性 | 技能名 | 效果 | 特效 |
| --- | --- | --- | --- |
| 風 | 神速之技 | 可以快速移動，跳起時嘅飛行距離加長。造到最大氣後快速移動得重遠距離。 | 快速移動期間係無敵嘅，重可以向敵人發動攻擊。除非撳指定方向掣，唔係嘅話直接向最近嘅敵人發動攻擊。 |
| 雷 | 雷爪之技 | 發動帶有雷屬性嘅爆爪技。造到最大氣後發動攻擊時有比較犀利嘅攻擊性。佢對硬殼怪嘅傷害非常之有效兼可以吸收怪獸嘅血量嚟加返自己血。 | （未造氣）比較矇嘅圓圈特效（造氣後）好大嘅紫色圓形帶內外白邊嘅環形（高清），入面有花紋。 |
| 火 | 劫火之技 | 用火焰扱冚成身嚟發動上升攻擊。造到最大氣後發動攻擊時有比較大範圍嘅攻擊性。喺上升攻擊期間有防禦效果。 | 一般狀態時，爆裂色屬紅兼有半透明效果；魔人化後，爆裂色雖屬紫黑到白嘅漸變，但不透明度去到100%。角色背脊有些少半透明嘅蝙蝠效果。 |

#### 爆發技

呢個遊戲要玩到第9關差唔多打波士先至學到爆發技，佢要喺爆氣之後差唔多用嗮之前再爆多次氣就有。喺爆發技期間，控制角色屬無敵狀態。

| 指定角色 | 效果 | 特效 | 固定 | 時長 |
| --- | --- | --- | --- | --- |
| 優妮卡 | 以自己做中心嚟發動強力範圍攻擊 | 一個橙到黃漸變嘅圓形，上下左右四點各有個橙色兼凸出嘅正四棱錐，周邊有金色特效嘅爆炸效果。 | √ | 3.71s |
| 曉高 | 擘開強大嘅攻擊力膜 | 一個紫靛球體，四圍有紫色銳角三角形圍住（中間四個識旋轉），成個球體周邊有類似特斯拉嘅發電效果。 | × | 7.64s |
| 多爾 | 向前面發動強力衝擊波 | 白底帶紫色羽化邊嘅直線，入面分拆成幾個圖層，每個圖層闊度成先窄後闊嘅狀態兼圖層之間有唔相連跡象。 | × | 3.25s |
| 阿多爾 | 白底帶藍綠色羽化邊，成一嘅直線，似圓筒。成個樣似激光炮噉。 | √ |  |

問題
--

呢個遊戲總體嚟講，唔理係日文原版定中文、英文版，都出現一系列問題。尤其係第11關嘅波士地方——魔王之座，唔理邊個國家話版都冇喺遊戲屏幕左上角顯示地名出嚟。而故仔模式入面，喺魔人多爾綫，出現過每次入下一領域都唔會喺遊戲屏幕左上角顯示地名，亦出現可以跳過第一關波士同第二關嘅優妮卡俾多爾搏冧、第九關攞對講機道具嘅劇情；而優妮卡托娃綫，試過喺打死第三關波士後突然可以召喚到菜單返去起點，之後當波士冇打過嘅現象；及打緊第二關波士時出現波士循環停留喺同一動作。而曉高法特綫，喺第八關被魔化後再打死波士時出現角色同時死亡嘅話，繼續嘅劇情期間又突然彈出GAME OVER或艾波娜接受咗石化之後突然提示GAME OVER嘅搞笑問題。另外，喺曉高法特綫，正常遊戲情況下喺第八關劇情完咗之後，雖然有攞到曙光守護石，但遊戲完全冇提示攞到相關道具嘅情況。

### 日文版

遊戲喺2006年12月26號發佈之後，嗰時電腦最新嘅主流操作系統係Windows XP，出版商冇考慮到Windows Vista喺度出緊版，後嚟遊戲出現bug及太無聊兼Windows Vista喺差唔多迎接平成十九年農曆新年時突然出街賣，結果先後喺2007年3月14號宣佈更新到對應嘅Vista版；2013年3月22號亦發佈咗對應嘅Win8版，嗰時遊戲嘅版本一直穩定落嚟。不過隨住微軟官方喺2015年7月29號宣佈發佈Windows 10出街之後，由於Falcom公司喺2014年將整遊戲嘅心思放到PS4同PSV、Switch嗰邊，所以PC版一直冇再更新到Win10版。家下喺Windows 10平台玩呢個遊戲都要校「以兼容模式運行」先至得。

### 中文版

呢個遊戲日文版啱發佈無耐，中國大陸啲山寨廠商可謂諗盡辦法玩呢個遊戲。結果攞咗呢鉼帶嘅日文1.0版嚟搞，重打住「永遠的伊蘇Ⅷ國際中文版」個名嚟賣，雖然嗰時山寨廠商話伊蘇－起源有漢化版，但實質上係流嘢。因爲嗰鉼嘢雖然漢化咗設定，但冇漢化劇情。喺Ghost XP系統成日出現遊戲界面大面積亂碼情況。直到2007年12月29號，北京娛樂通宣佈咗伊蘇O嘅發售日期兼透露咗佢嘅豪華版消息，重喺2008年1月18號正式發售佢嘅簡中版，同山寨廠商嘅區別係漢化咗劇情模式兼冇亂碼情況，而且用嘅係日版1.1版（Vista對應版）嘅基礎上嚟漢化。繁中版喺10日後亦相繼發佈，由英特衛代理，豪華版同簡中版差唔多，只不過部份字體同翻譯變咗些少，而激活方式基本上都係用網上激活為主。不過喺發售咗簡中版同繁中版兩個月後隨即被破解咗。家下呢鉼嘢喺東亞地區啲正版遊戲機市場基本上絕嗮版。

自從歡樂百世喺2012年7月26號代理咗伊蘇Ⅶ同埋Falcom廠商喺2016年7月21號出版咗正式嘅伊蘇Ⅷ後，中國大陸啲山寨廠商都唔將呢個遊戲嗌做「永遠的伊蘇Ⅷ」，而係改嗌「永遠的伊蘇·起源」。

### 英文版

呢個遊戲喺準備發佈英文版之前，曾經俾部份識英文啲歐美玩家話「亂譯」而笑餐飽。主要係Falcom廠商發佈呢個遊戲時冇考慮到歐美文化同英文用家嘅問題，後嚟HUDSON SOFT代理準備發佈英文版時先至考慮到原廠寫嘅「Fukt」個名有鬧人嫌疑而改成比較中性嘅「Fact」先至消除質疑，隨後委託畀XSEED GAMES負責發售。

有關活動
----

### 喺17173屬下嘅第六屆動漫遊戲嘉年華出現過

2008年7月26～27號，喺廣州越秀區嘅光明廣場舉辦嘅第六屆動漫遊戲嘉年華（17173代理）出現過呢個遊戲嘅綵排，重試過攞咗第三位。

註同攷
---

註
1. 1 2  呢個人名嘅英文版有得拗，喺東亞地區發售嘅機帶譯嘅係「Fukt」，喺歐美地區譯嘅係「Fact」。
2. 1 2 3 4  呢個遊戲嘅1.0版冇呢樣附加要素玩。
3. ↑  Falcom喺2020年開始接手發佈部份遊戲到任天堂Switch兼容。
4. ↑  一般嚟講，Windows系統支持向下兼容。若果係1.0版最高淨支持XP，若果係1.1版嘅話要校Vista或Win7或Win8先至玩到。
5. ↑  中國大陸部份山寨廠商對於Windows XP嘅第個稱呼。實質鉼帶同正版相比，少咗韓文、日文、阿拉伯文等其它Unicode字庫啲字。
6. ↑  因爲喺西方文化入面，「Fukt」個名係生安白造嘅人名，加上「Fukt」同英文單詞fuck近音，屬不雅用語。「fuck」一詞喺粵語譯做「屌」。

攷

1. ↑  《伊苏：起源》简体中文版最新测试报告 游民星空
2. ↑  2008年春节假期必玩的10款PC游戏 游民星空
3. ↑  〈아루온게임즈, 'YS 오리진' FROG 서비스 시작〉. NewsWire. 2007-06-13.
4. ↑  이스 오리진 한글판 FROG 시범 서비스 실시 互聯網檔案館嘅歸檔，歸檔日期2019年8月13號，. egloos
5. ↑  Ys Origin XSEED Games
6. ↑  "Classic RPG Ys Origin Coming to PS4, PS Vita on February 21, 2017". *PlayStation.Blog*. 喺2017-02-24搵到.
7. ↑  "Review: Ys Origin". 原著喺2019年10月1號歸檔. 喺2019年8月13號搵到.
8. ↑  "Cult-Classic JRPG Ys Origin Now Available on Xbox One". *Jessica Richard, DotEmu*. Microsoft. 2018-04-19.
9. ↑  "Ys Origin for Switch launches October 1". *Gematsu*. 喺2020-09-03搵到.
10. 1 2 3  イース・オリジン - 最新情報
11. ↑   YouTube上面嘅嘅影片
12. ↑   YouTube上面嘅zwBz-\_iUGGo劇集
13. ↑  〈《伊苏·起源》豪华版精美赠品设定原图曝光〉. 《新浪》. 2007-12-29.
14. ↑  "Franchise / Ys". TV Tropes. 原著喺2020-03-23歸檔. 喺2019-08-13搵到. （睇「Blind Idiot Translation」嗰段）
15. ↑  YMMV / Ys TV Tropes 互聯網檔案館嘅歸檔，歸檔日期2019-08-13.
16. ↑  〈"热舞派对"杯17173动漫嘉年华靓爆羊城〉. 17173. 2008-07-28. 原著喺2008-08-03歸檔. 喺2019-10-25搵到.

出面網頁
----

* 伊蘇－起源嘅官方網站 （Falcom原版）
* 伊蘇－起源嘅官方網站 （英文版）